Naka-aanval: SAPD se ondersoekmetodes bevraagtekenOndersoekers op die toneel waar Naka Drotske op ŉ kleinhoewe in Pretoria geskiet is (30 November 2018). Foto: Verskaf Die burgerregte-organisasie AfriForum het vroeër vandeesweek amptelik ’n navraag aan die polisie gerig weens kommer oor sy beweerde nalatigheid in die ondersoek na die Naka Drotské-aanvalstoneel. Ian Cameron, AfriForum se hoof van gemeenskapsveiligheid, het gesê die toneel is nie na behore afgebaken nie. “Daar is ook versuim om verdagte voetspore te identifiseer en te lig voordat lede van die SAPD die toneel betree het. Lede van die SAPD het op die toneel gerook, terwyl bewysstukke ook agtergelaat en/of oorgesien is, waaronder ’n handskoen wat vermoedelik aan een van die verdagtes behoort, asook ’n tang wat vermoedelik gebruik is om ’n draad te knip om toegang tot die perseel te verkry.” Volgens Cameron het die SAPD ook voorts die absurde versoek aan Os du Randt gerig dat hy die koeëls wat in die hospitaal uit Drotské verwyder is by hom sal hou sodat die SAPD dit weer later by hom kan afhaal. Du Randt is ’n voormalige spanmaat en vriend van Drotské en was ook die aand van die voorval teenwoordig. Hy het Drotské na die hospitaal gehaas. “Verder is die klere wat Drotské tydens sy struweling met die aanvallers aangehad het ook nie deur die polisie by die ondersoek ingesluit nie. Drotské se familie het egter die klere veilig gehou en die SAPD daarvan in kennis gestel,” aldus Cameron. Naka Drotské in die hospitaal. Tinus Drotské, Naka se broer, het intussen gesê hulle is baie teleurgesteld in die polisie se optrede en diens. Die aanval het plaasgevind op die kleinhoewe waar Tinus ’n huurder is. “Hulle het 45 minute geneem om te reageer nadat ons hulle van die voorval in kennis gestel het. Die konstabels wat ons aanvanklike verklarings kom afneem het, het dit verbrou en dit ook erken sonder om te blik of te bloos. Ons moes ons toe wéér beskikbaar stel om die verklarings later na behore te voltooi. Ons is baie ontevrede hieroor,” het Tinus gesê. Volgens Cameron het die Kameeldrift-distrik waar die voorval plaasgevind het, gedurende die jaar ’n vlaag van misdaad beleef. “AfriForum word toenemend deur inwoners van die distrik genader met klagtes oor die SAPD se onvermoë en laksheid in die hantering van gevalle van misdaad, spesifiek ook in hierdie omgewing. “AfriForum sal voortdurend druk op die SAPD plaas om hul grondwetlike mandaat uit te voer om die publiek te beskerm en hul veiligheid te verseker. Ons sal elke beskikbare forum gebruik om dit te bewerkstellig,” sluit Cameron af.